text: Politiet advarer mod færdsel på havne 
  29 oktober 2017 kl. 19.07
  Risikoen for at vandstanden stiger får politiet til at advare om at færdes udsatte steder. 
  Vandstanden stiger lige nu, og flere steder er der risiko for oversvømmelser. Politiet advarer mod, at man færdes ved og omkring havne i Horsens, Juelsminde og Vejle.
  Lige nu er vandstanden i Juelsminde 150 centimeter over den normale vandstand i området. Den samme vandstand har de ved Vejle Havn. I Horsens er vandstanden lige nu 146 centimeter over den normale.
  DMI forventer, at vandstanden når sit maksimum i de områder mellem klokken 20.00 og 21.00.
  Horsens Kommune spærrer flere veje i midtbyen
  I Horsens Fjord forventer DMI, at vandstanden bliver forhøjet til 160 centimeter over det normale. Det har fået krisestaben ved Horsens Kommune til at spærre flere veje, end dem de først havde spærret omkring havneområdet og lystbådehavnen.
  Kommunen oplyser, de lukker Høegh Guldbergs Gade for al trafik fra Bollerstien og ind mod havnen.  Spedalsø er også spærret af, ligesom Niels Gyldingsgade fra Sønderbrogade er spærret for al trafik ind mod havnen. Løvenørnsgade er også spærret ved Lichtenbergsgade.
  Kommunen fortæller, krisestaben også opsætter vejspærring på strandpromenaden ud for sygehuset og ind mod havnen.
  Følg med i, hvordan vandstanden udvikler sig her.
  